News Update: ECB เตรียมยุติ QE เร็วกว่าคาด ส่งสัญญาณขึ้นดอกเบี้ยหลังจากนั้น กังวลยูโรโซนเผชิญภาวะ Stagflation คาดการณ์เงินเฟ้อปีนี้ พุ่งถึง 5.1% - FINNOMENA
ECB เตรียมยุติ QE เร็วกว่าคาด กังวลเงินเฟ้อพุ่งในเวลาที่เศรษฐกิจอ่อนแอจากความขัดแย้งรัสเซีย-ยูเครน
11 มี.ค. 2565

ECB เตรียมยุติ QE เร็วกว่าคาด กังวลเงินเฟ้อพุ่งในเวลาที่เศรษฐกิจอ่อนแอจากความขัดแย้งรัสเซีย-ยูเครน
ธนาคารกลางยุโรป (ECB) มีมติคงอัตราดอกเบี้ยรีไฟแนนซ์ที่ระดับ 0% ดอกเบี้ยเงินฝากที่ธนาคารพาณิชย์ฝากไว้กับ ECB ที่ระดับ -0.5% และอัตราดอกเบี้ยเงินกู้ที่ระดับ 0.25%
นอกจากนี้ ECB ยังเตรียมชะลอการซื้อพันธบัตรในมาตรการ QE ตั้งแต่เดือน พ.ค. และคาดว่าจะสิ้นสุดในไตรมาส 3 ซึ่งเร็วกว่าที่ตลาดคาดการณ์ก่อนหน้านี้
ความเคลื่อนไหวที่เร็วกว่าคาดของ ECB เกิดขึ้นท่ามกลางความกังวลว่า เศรษฐกิจยูโรโซนอาจต้องเผชิญกับ Stagflation หรือภาวะที่เศรษฐกิจตกต่ำไปพร้อมกับอัตราเงินเฟ้อในระดับสูง ซึ่งถือเป็นฝันร้ายของเศรษฐกิจ
ตอนนี้ อัตราเงินเฟ้อในกลุ่มยูโรโซนพุ่งทำสถิติสูงสุดเป็นเวลา 4 เดือนติดต่อกัน และแตะ 5.8% ในเดือน ก.พ. ซึ่งสูงกว่าเงินเฟ้อเป้าหมายของ ECB ที่ระดับ 2% อย่างมาก
คริสติน ลาการ์ด ประธาน ECB กล่าวว่า ในระยะกลางนั้นมีโอกาสที่อัตราเงินเฟ้อจะทรงตัวที่ระดับเป้าหมาย 2% แต่สงครามในยูเครนอาจเพิ่มความเสี่ยงด้านราคาโดยเฉพาะพลังงาน และได้ปรับเพิ่มคาดการณ์ตัวเลขเงินเฟ้อในปีนี้เป็น 5.1% จาก 3.2% แต่มั่นใจว่าค่าเฉลี่ยของเงินเฟ้อในปี 2024 จะอยู่ที่ 1.9%
นักลงทุนมองว่า สัญญาณว่าการขึ้นดอกเบี้ยใกล้เริ่มต้นขึ้นแล้ว โดยตลาดคาดว่า ECB จะขึ้นดอกเบี้ยครั้งแรกในเดือน ต.ค. และอีก 2 ครั้งในครั้งแรกของปี 2023 เพื่ออัตราดอกเบี้ยอยู่ที่ระดับ 0.25%
สอดคล้องกับแถลงการณ์ของ ECB ที่ระบุว่า การปรับขึ้นดอกเบี้ยจะเกิดขึ้นแบบค่อยเป็นค่อยไป และจะเกิดขึ้นไม่นานหลังมาตรการ QE สิ้นสุดลง โดย ECB ถือเป็นหนึ่งในธนาคารกลางขนาดใหญ่ที่ปรับขึ้นดอกเบี้ยช้าที่สุด
อ้างอิง:
https://www.bloomberg.com/news/articles/2022-03-10/ecb-unexpectedly-accelerates-stimulus-exit-citing-war-in-ukraine?sref=e4t2werz 
https://www.cnbc.com/2022/03/10/russia-ukraine-war-european-central-bank-holds-interest-rates-steady.html
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
ECB
News Update
ธนาคารกลางยุโรป
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA